Neformalna parlamentarna grupa Parlamentarni forum za energetsku politiku Srbije u Narodnoj skupštini Republike Srbije, na osnivačkom sastanku održanom 9. februara 2021. godine donela je

**Pravila o radu**

**Parlamentarnog foruma za energetsku politiku Srbije**

**Pojam**

**Član 1.**

Parlamentarni forum za energetsku politiku Srbije je dobrovoljna, nestranačka, neformalna parlamentarna grupa narodnih poslanika, osnovana na inicijativu zamenika predsednika Odbora za privredu, regionalni razvoj, trgovinu, turizam i energetiku na neodređeno vreme, koja deluje na načelima dobrovoljnosti, neutralnosti i kompatibilnosti, na demokratski i transparentan način.

**Naziv, adresa i logo**

**Član 2.**

Naziv neformalne parlamentarne grupe je: Parlamentarni forum za energetsku politiku Srbije (u daljem tekstu PFEPS).

Skraćeni naziv je: PFEPS.

Naziv na engleskom jeziku je: Serbian Parliamentary Energy Policy Forum - SPEPF.

Adresa: sedište Narodne skupštine Republike Srbije, Trg Nikole Pašića 13.

PFEPS ima svoj logo.

**Ciljevi**

**Član 3.**

PFEPS se osniva sa ciljem da aktivno doprinese poboljšanju uslova za razvoj energetskog sektora u Srbiji.

PFEPS omogućava narodnim poslanicima da razgovaraju sa predstavnicima Vlade, privrede, Agencije za energetiku Republike Srbije, javnih preduzeća, lokalnih samouprava, organizacija civilnog društva i drugim učesnicima aktivnim u sektoru energetike.

Članovi i učesnici PFEPS imaju mogućnost da budu informisani o specifičnim pitanjima iz oblasti energetike.

Svaki učesnik može da iznese mišljenje, postavlja pitanja i učestvuje u raspravi. Dijalog se uspostavlja ako su prisutni svi relevantni predstavnici iz oblasti o kojoj se vodi rasprava.

Članovi PFEPS aktivno će se angažovati na informisanju javnosti o svim pitanjima iz oblasti energetike radi podizanja svesti građana Srbije o neophodnosti efikasnog i racionalnog korišćenja i štednje energije.

**Aktivnosti**

**Član 4.**

PFEPS:

1. Doprinosi da se pitanja vezana za energetiku pominju u svim relevantnim parlamentarnim raspravama i odlukama,
2. Inicira podnošenje amandmana na predloge zakona kako bi se podržavali strateški ciljevi u oblasti energetike ustanovljeni međunarodnim sporazumima, ugovorima i drugim aktima koje je potvrdila Narodna skupština,
3. Učestvuje u izradi zakonskih rešenja, na javnim slušanjima, raspravama i prezentacijama iz oblasti energetike,
4. Sarađuje sa institucijama, organizacijama, stručnjacima i privrednicima u cilju unapređenja zakonskih rešenja ili realizacije projekata u vezi sa energetikom.

**Podizanje svesti**

**Član 5.**

Članovi PFEPS učestviju na konferencijama, radionicama, okruglim stolovima i drugim skupovima koje organizuju nadležni organi, organizacije civilnog društva i međunarodne organizacije i institucije u Srbiji i u inostranstvu, a koji su u vezi sa ciljevima PFEPS.

PFEPSo svojim aktivnostima po potrebi obaveštava javnost i ostale narodne poslanike kroz različite vidove komunikacije.

U skladu sa mogućnostima PFEPS je domaćin konferencijama, okruglim stolovima, javnim raspravama i stručnim skupovima.

PFEPS izrađuje i stavlja na uvid javnosti preko internet stranice Narodne skupštine godišnji izveštaj o aktivnostima do kraja marta svake godine.

**Saradnja**

**Član 6.**

PFEPS uspostavlja kontakte i sarađuje sa drugim organizacijama iz sektora energetike u zemlji i inostranstvu u cilju razmene informacija, znanja, dobre prakse i iskustava.

PFEPS sarađuje i sa organima Republike Srbije, nezavisnim državnim organima, organizacijama i telima, strukovnim udruženjima, naučnim i obrazovnim institucijama, organizacijama civilnog društva i međunarodnim organizacijama i institucijama, kao i narodnim poslanicima iz prethodnih saziva Narodne skupštine Republike Srbije i sa pojedincima koji dele zajedničke ciljeve.

**Javnost rada**

**član 7.**

Rad PFEPS je javan.

Javnost rada obezbeđuje se na internet stranici Narodne skupštine, društvenim mrežama i obaveštavanjem organizacione jedinice Narodne skupštine za odnose s javnošću o održavanju sastanaka i konferencija za medije u Narodnoj skupštini.

**Članstvo**

**Član 8.**

Članstvo PFEPS čine narodni poslanici u aktuelnom sazivu Narodne skupštine koji su zainteresovani za pitanja iz oblasti energetike, sličnog obrazovnog i stručnog profila, bez obzira na političku pripadnost.

Član PFEPS ima pravo glasa, pravo predlaganja kandidata za izbor predsednika i pravo da bude obavešten o svim aktivnostima PFEPS.

Član PFEPS obavlja sledeće aktivnosti:

* Usmerava rad i delovanje PFEPS i učestvuje u određivanju prioriteta,
* Učestvuje u realizaciji programskih ciljeva i planiranih aktivnosti,
* Jača uticaj i prepoznatljivost PFEPS kroz učešće na događajima vezanim za energetiku i davanjem izjava za medije,
* Promoviše ciljeve i delovanje PFEPS u javnosti,
* Obezbeđuje direktne kontakte i saradnju sa predstavnicima institucija, sponzora, medija, diplomatskog kora i međunarodnih organizacija koji su relevantni za rad PFEPS.

Svaki narodni poslanik koji podržava ciljeve PFEPS može da podnese zahtev za članstvo predsedniku PFEPS.

**Neparlamentarni članovi**

**Član 9.**

U statusu neparlamentarnog člana mogu biti predsednik Vlade i članovi Vlade, predstavnici i poverenici Vlade i ministarstava, predstavnici organizacija civilnog društva, predstavnici međunarodnih organizacija, stručnjaci iz oblasti energetike, predstavnici stukovnih udruženja, privrede, javnih preduzeća, Agencije za energetiku Republike Srbije i predstavnici medija sa višegodišnjim iskustvom u medijskom izveštavanju o pitanjima iz oblasti energetike.

Lice iz stava 1. ovog člana podnosi prijavu za sticanje statusa neparlamentarnog člana predsedniku PFEPS.

Status neparlamentarnog člana stiče se većinom glasova članova PFEPS.

Neparlamentarni član ima pravo da prisustvuje pojedinim aktivnostima i sastancima PFEPS u zavisnosti od teme sastanka i da bude redovno obaveštavan o radu PFEPS.

Neparlamentarni član ima pravo da, na sastancima PFEPS, iznese mišljenje o pitanjima koja se razmatraju.

Neparlamentarni član nema pravo glasa pri odlučivanju.

**Ostavka na članstvo**

**Član 10.**

Svaki član može da podnese obrazloženu ostavku.

Ostavka se podnosi predsedniku PFEPS, u pisanom obliku.

**Oblici rada**

**Član 11.**

PFEPS radi na sastancima.

PFEPS:

* Bira predsednika i zamenika predsednika PFEPS,
* Donosi pravila o radu i druga akta,
* Donosi godišnji plan rada kojim se utvrđuju prioriteti i programske aktivnosti,
* Utvrđuje opšte smernice rada.

**Pravo glasa i odlučivanje**

**Član 12.**

Članovi imaju pravo glasa.

Odluke se donose većinom glasova prisutnih članova, na sastanku kome prisustvuje većina članova PFEPS.

**Sastanci**

**Član 13.**

Sastanci PFEPS redovno se održavaju jednom mesečno, a po potrebi i češće.

Saziv i dnevni red sastanka po pravilu se dostavlja tri dana pre dana održavanja sastanka, a izuzetno na samom sastanku.

O radu na sastancima vodi se zapisnik.

Usvojeni zapisnik potpisuju predsednik i sekretar PFEPS.

**Organizaciona struktura**

**Član 14.**

PFEPS može imati najmanje sedam (7) članova.

PFEPS ima predsednika i zamenika predsednika.

Zamenik predsednika zamenjuje predsednika u slučaju njegove sprečenosti ili odsutnosti.

Predsednik

* predstavlja PFEPS u javnosti,
* rukovodi radom PFEPS,
* predlaže dnevni red i saziva sastanke PFEPS,
* predsedava sastancima,
* predlaže godišnji plan rada,
* stara se o izvršavanju odluka PFEPS,
* vrši i druge poslove od značaja za rad PFEPS.

**Sekretar**

**Član 15.**

PFEPS ima sekretara.

Sekretar može biti zaposleni u Službi Narodne skupštine koga odredi generalni sekretar.

Na zahtev PFEPS, generalni sekretar može odrediti i druga lica iz reda zaposlenih potrebna za obavljanje poslova PFEPS.

**Akti**

**Član 16.**

Dokumenta nastala u radu PFEPS potpisuju predsednik, ili član koga predsednik ovlasti, i sekretar.

Dokumenta iz stava 1. ovog člana dostupna su svim članovima PFEPS i arhiviraju se u Narodnoj skupštini.

**Izmene i dopune Pravila o radu**

**Član 17.**

Svaki član može da podnese predsedniku predlog za izmenu ili dopunu Pravila o radu, koji se dostavlja svim članovima PFEPS.

PFEPS donosi odluku o izmenama i dopunama Pravila o radu većinom glasova prisutnih članova, na sastanku kome prisustvuje većina članova PFEPS.

**Stupanje na snagu**

**Član 18.**

Ova Pravila o radu stupaju na snagu danom donošenja.

 PREDSEDAVAJUĆI

 dr Aleksandra Tomić